姑熟堂歌贈朱太守
作者：郭祥正
朝代：宋

paragraphs: 姑熟太守真賢豪，洗滌弊垢明官曹。
民閒吏竦郡無事，華堂新構臨江皋。
朱簷斜飛傍星漢，碧瓦不動蟠鯨鼇。
釀成玉液宴賓從，手提大筆降風騷。
四時景物换耳目，萬古治亂評秋毫。
嗟予末坐重感激，胸中茅塞時耘耨。
山雞卑栖竟何取，豈合鸞鳳返翔翺。
紫蓴茸蕨味正美，鮮鱭玉縷鳴霜刀。
爲公一飲直醉倒，坐看萬室皆陶陶。
誰云江南地偏小，姑熟之堂天下少。
丹湖千里浸城東，蒲葦藏烟春渺渺。
牛渚對峙凌歊臺，長江倒掛天門開。
風吹玉烏億萬疋，漢兵卷甲沙場迴。
有時浪止皓月滿，琉璃宇宙無纖埃。
帆檣隱隱鳥飛没，漁歌細下天邊來。
謝元暉，李太白，一生好作江南客。
至今遺恨人不知，孤雲尚鏁青山宅。
請公瀝酒一弔之，聽我長吟壯靈魄。
人世百年能幾何，高會難逢離别多。
一朝公去調鼎鼐，斯堂永作甘棠歌。